**MNB azonosító kód: F99**

**Kitöltési előírások**

**Vagyonkezelő és csoportfinanszírozó tevékenységet végző vállalatok pénzügyi adatai**

# I. Általános előírások

1. Az adatszolgáltatási kötelezettségről az MNB az általa kijelölt adatszolgáltatót írásban értesíti.

Az adatszolgáltatás előzetes – évközi negyedéves, illetve év végi –, az adatszolgáltató által alkalmazott számviteli szabályozás szerinti mérlegadatokra vonatkozik. Az adatszolgáltatást az éves beszámoló végleges adatai alapján nem kell megismételni.

1. Az adatokat a tárgynegyedév (naptári negyedév) utolsó napjára vonatkozóan kell megadni, millió forintban, egész számra kerekítve. Az eltérő üzleti évet választó adatszolgáltatónak is a naptári negyedévet kell tárgynegyedévnek tekintenie, ezért azok az eltérő üzleti évet választó adatszolgáltatók, amelyeknél a fordulónap nem esik egybe a naptári negyedév végével, szintén a naptári negyedév végére vonatkozó állományi adatokat kell, hogy szerepeltessék az adatszolgáltatásban.
2. Külföldi fiókteleppel rendelkező adatszolgáltató esetén a bekért mérlegfőösszeg (34. sor) az adatszolgáltató saját, nem konszolidált, külföldi fiókteleppel együttes adata, de a külföldi fióktelep eszközeit (33. sor) és kötelezettségeit (56. sor) külön kell kimutatni. Más sorokon a fióktelep tételei nem szerepelhetnek, csak az adatszolgáltató vállalat rezidens részének eszközei és kötelezettségei jelentendők.
3. Az évközi negyedévek adatai, illetve az év végére, az év egészére vonatkozó adatok megadásánál becslés alkalmazható. Becslést kell alkalmazni, amennyiben az adatszolgáltató nem zárja le könyveit a naptári negyedév végén, vagy a zárás az adatszolgáltatási határidő előtt nem történik meg.

# II. A tábla kitöltésével kapcsolatos részletes előírások

A táblában – a 38. és az 57-60. sorok kivételével – a negyedév végi állományi adatokat kell jelenteni. A 38. sorban az adózott eredményt éven belül halmozottan kell megadni.

A tábla egyes soraira vonatkozó kitöltési előírások:

A 01-09. sorban az adatszolgáltató tulajdonában lévő részvényekre, egyéb részesedésekre, illetve a hitelviszonyt megtestesítő értékpapírokra vonatkozó, könyv szerinti nettó (értékhelyesbítéssel, értékelési különbözettel vagy értékvesztéssel korrigált) mérlegértéket kell megadni.

01-05. sor: Birtokolt részvények, egyéb részesedések (tartós + rövid)

A részvények, egyéb részesedések soraiban a befektetett pénzügyi eszközök (hosszú) és a forgóeszközök (rövid) alatt az értékpapíroknál nyilvántartott részvényeket (tőzsdei és nem tőzsdei), egyéb részesedéseket kell megadni.

06-09. sor: Birtokolt hitelviszonyt megtestesítő értékpapírok (tartós + rövid)

Ezekben a sorokban kell jelenteni az adatszolgáltató tulajdonában lévő, a befektetett eszközök között (hosszú), valamint a forgóeszközként (rövid) kimutatott hitelviszonyt megtestesítő értékpapírok együttes állományát. A Magyar Állam által kibocsátott értékpapírok alatt a különféle államkötvényeket, kincstárjegyeket, kincstári takarékjegyeket kell érteni.

10-14. sor: Tartósan adott kölcsönök (részesedési viszonyban is)

Az adatokat mérleg szerinti nettó (értékvesztéssel csökkentett) értéken kell szerepeltetni. Adott kölcsönnek minősül a vállalkozás által a belföldi és külföldi partnereknek nyújtott hitel, a belföldi és külföldi partnerrel szemben fennálló pénzügyi lízing követelés, a részletre, a halasztott fizetéssel történt értékesítés miatti követelés is.

15-25. sor: Követelések, pénzügyi instrumentumok (forgóeszközök része)

A követeléseket mérleg szerinti nettó (értékvesztéssel csökkentett) értéken kell jelenteni. Az elszámolt értékvesztést külön sorban (25. sor), negatív előjellel kell megadni. A követelések részletező tételei bruttó, értékvesztéssel nem csökkentett összeggel jelentendők.

Az adott rövid kölcsönök alatt a követelések között szereplő, bármely belföldi vagy külföldi partnernek kölcsönadott pénzeszköz állományát kell érteni. Kölcsönként kell kimutatni a követelések között nyilvántartott, más vállalkozással szembeni pozitív összegű cash-pool és elszámolási számla követelést is.

A követelés az államháztartással szemben sor elsősorban adójellegű követeléseket tartalmaz.

Az áruszállításból és szolgáltatásból származó követeléseket (vevők) az egyéb követelések között kell jelenteni.

30. és 31. sor: Aktív időbeli elhatárolások (magyar számviteli előírások szerint), halasztott adó (IFRS-ek szerint)

A magyar számviteli előírások szerinti mérlegnek megfelelő tartalmú tételek. Az aktív időbeli elhatárolásokból ki kell emelni a kamatelhatárolás állományát (31. sor). Az IFRS-eket alkalmazó adatszolgáltatónak a halasztott adókövetelést kell itt jelenteni.

32. sor: Nem pénzügyi eszközök (tárgyi, immateriális, készlet)

A magyar számviteli előírások szerinti immateriális javak, tárgyi eszközök és készletek mérlegcsoportok együttes összege (állománya) az időszak végén, mérleg szerinti nettó értéken. Az IFRS-eket alkalmazó adatszolgáltatónak az immateriális javakra, beruházásokra, készletekre adott előlegeket nem a 32., hanem az egyéb követelésekre vonatkozó 23. és 24. soron kell szerepeltetnie. A nem pénzügyi eszközök között kell viszont szerepeltetnie az IFRS-eket alkalmazó adatszolgáltatónak az operatív lízing keretében kölcsönadott eszközöket.

34. sor: Mérlegfőösszeg (év közben becsléssel is)

Év közben az eszközök és a források egy részének esetleges becslése miatt az ezen a soron jelentett adat becslést is tartalmazhat. Az adatszolgáltatásban a kiemelt sorok eszköz és forrás oldali összegének is meg kell egyezni a mérlegfőösszeggel.

36. sor: Saját tőke (év közben becsléssel is)

A Számv. tv. által definiált saját tőkét kell ezeken a sorokon szerepeltetni. Amennyiben az adatszolgáltató az IFRS-ek szerinti éves beszámolót készít, akkor az annak megfelelő saját tőkét kell a táblában szerepeltetnie. Amennyiben év közben, illetve az adatszolgáltatás határidejéig nem készül teljes körű zárás, a saját tőke meghatározásánál becslést kell alkalmazni a pontosabb adatok megadása érdekében.

39-53. sor: Kötelezettségek

A hosszú és rövid lejáratú hitel és kölcsön típusú tartozásokat külön soron kell szerepeltetni a kötelezettségek alatt.

Az osztaléktartozásra vonatkozó sorokban az osztalékból, részesedésből fakadóan az alapítókkal, tulajdonosokkal szembeni kötelezettséget kell megadni, függetlenül attól, hogy a mérlegben milyen tételen helyezkedik el (kapcsolt, jelentős tulajdoni vagy egyéb részesedési viszonyban lévő vállalkozással szembeni kötelezettség, egyéb rövid lejáratú kötelezettség).

A tartozás az államháztartással szemben soron kell megjeleníteni a központi költségvetéssel, a társadalombiztosítással vagy az önkormányzatokkal szemben fennálló adó és járulék kötelezettségeket.

Az áruszállításból és szolgáltatásból származó kötelezettségeket (szállítók) az egyéb kötelezettségek között kell jelenteni.

54. és 55. sor: Passzív időbeli elhatárolások (magyar számviteli előírások szerint), halasztott adó (IFRS-ek szerint)

A magyar számviteli előírások szerinti mérlegnek megfelelő tartalmú tételek. A passzív időbeli elhatárolásokból ki kell emelni a kamatelhatárolás állományát (55. sor). Az IFRS-eket alkalmazó adatszolgáltatónak a halasztott adókötelezettséget kell az 54. sorban jelentenie.

57-60. sor: Tájékoztató adatok az immateriális javak, tárgyi eszközök és készletek tárgynegyedévi forgalmáról

Az 57. sorban az immateriális javak, az 59. sorban a tárgyi eszközök és készletek tárgynegyedévben megvalósult beszerzését, átvételét, bekerülését kell szerepeltetni, bekerülési értéken. Ezeknek az eszközöknek meg kell jelenniük a 32. sorban, a nem pénzügyi eszközök tárgynegyedév végi állományában is, amennyiben ezek nem kerültek kivezetésre, eladásra a negyedév során. Azokat az eszközöket figyelmen kívül kell hagyni, amelyek az adatszolgáltató külföldi fióktelepének nyilvántartásában jelennek meg.

Az 58. sorban az immateriális javak, a 60. sorban a tárgyi eszközök és készletek tárgynegyedévi értékesítését, átadását, kivezetését kell jelenteni, bruttó értéken, pozitív előjellel. Az eszközök kikerülésének csökkentő hatása van a nem pénzügyi eszközök tárgynegyedév végi állományára (32. sor) is, azonban ott a könyv szerinti nettó értéket kell feltüntetni.