**MNB azonosító kód: P73**

**Kitöltési előírások**

**Központi szerződő fél – kollektív garanciaalap- és tőkeadatok**

**I. Általános előírások**

1. Az adatszolgáltatónak a derivatív tőkepiaccal kapcsolatos kollektív garanciaalapról, az adatszolgáltató tőkeadatainak megfelelőségéről, a rendelkezésre álló tőkéjéről, a European Commodity Clearing (a továbbiakban: ECC) garanciaalaphoz való hozzájárulásáról, valamint a befektetéseiről kell adatokat szolgáltatni.

2. Az adatszolgáltatásban használt fogalmak az EMIR, a 648/2012/EU európai parlamenti és tanácsi rendeletnek a központi szerződő felekre vonatkozó tőkekövetelményekről szóló szabályozási technikai standardok tekintetében történő kiegészítésről szóló 2012. december 19-ei 152/2013/EU felhatalmazáson alapuló bizottsági rendelet, a központi szerződő felek helyreállítására és szanálására irányuló keretrendszerről, továbbá az 1095/2010/EU, a 648/2012/EU, a 600/2014/EU, a 806/2014/EU és az (EU) 2015/2365 rendelet, valamint a 2002/47/EK, a 2004/25/EK, a 2007/36/EK, a 2014/59/EU és az (EU) 2017/1132 irányelv módosításáról szóló 2020. december 16-i (EU) 2021/23 európai parlamenti és tanácsi rendelet és a CRR szerint értelmezendők.

3. Ezen adatszolgáltatás keretében az adatszolgáltató az EMIR 16., 41-45., 47., 50c. és 50d. cikkének, a 152/2013/EU felhatalmazáson alapuló bizottsági rendelet 1. cikkének, az (EU) 2021/23 európai parlamenti és tanácsi rendelet 9. cikk (14) bekezdésének, valamint a CRR 308. cikkének való megfelelést biztosítja.

4. Az adatszolgáltatásban a tőkeadatok és -követelmények, hozzájárulások összegét, a forrásokat, kockázatokat és a befektetési adatokat forintban, numerikus egész számmal, a klíringtagok számát darabban, numerikus egész számmal kell jelenteni, míg a koncentrációs tényező esetén numerikus, két tizedesjegy pontosságú adat az elvárt. Az ECC garanciaalap hozzájárulás mértékét euróban kell jelenteni.

5. A nem forint teljesítési devizanem esetén az átváltást az MNB által közzétett hivatalos devizaárfolyamon kell elvégezni.