#### MNB azonosító kód: R20-R22

**Kitöltési előírások**

**Éven túli lejáratú követelések és tartozások esedékességi bontása**

**I. Általános előírások**

1. Az R20 és R22 MNB azonosító kódú adatszolgáltatásokban az R06, R08, R09, R15 és R17 MNB azonosító kódú adatszolgáltatások BEFT kezdetű tábláiban jelentett, nem-rezidensekkel szemben negyedév végén fennálló hosszú (éven túli) lejáratú tartozások, illetve az ezeket csökkentő követelések negyedév végén fennálló állományának esedékesség szerinti bontását kell megadni a LEJ2 vagy LEJ3 táblákban. Az R21 MNB azonosító kódú adatszolgáltatásban az M04 MNB azonosító kódú adatszolgáltatás M0401 kódú táblájában jelentett, nem-rezidensekkel szemben hónap végén fennálló éven túli eredeti lejáratú tartozások, valamint az R10 MNB azonosító kódú adatszolgáltatás KONZT1 táblájában jelentett, nem-rezidensekkel szemben hónap végén fennálló éven túli eredeti lejáratú tartozások, illetve a KONZK1 táblában jelentett, ezeket csökkentő követelések hónap végén fennálló állományának esedékesség szerinti bontását kell megadni a LEJ1, HLEJ2 vagy HLEJ3 táblákban.

2. A 3. melléklet 1. pontja szerinti, az MNB honlapján közzétett technikai segédletben a D5 szektorban szereplő alapkezelők adatszolgáltatásában saját ügyleteiket és az általuk kezelt pénzpiaci- és befektetési alapok nem-rezidensekkel kötött ügyleteit is szerepeltetni kell.

3. A táblákban és a jelen kitöltési előírásokban használt fogalmak magyarázatát e melléklet I. E. 5. pontja tartalmazza.

**II. A táblák kitöltésével kapcsolatos részletes előírások**

1. Az R20 és R22 MNB azonosító kódú adatszolgáltatások tábláiban szerepeltetendő instrumentumok kódját és megnevezését a 3. melléklet 4.9. pontja szerinti, az MNB honlapján közzétett technikai segédlet tartalmazza. Az R21 MNB azonosító kódú adatszolgáltatás tábláiban szerepeltetendő instrumentumok kódját és megnevezését a 3. melléklet 4.7. pontja szerinti, az MNB honlapján közzétett technikai segédlet tartalmazza.

2. Az esedékesség időpontját a futamidő végéig havi bontásban EEEEHH formátumban kell megadni. A lejárt esedékességű tételeket az R20 és R22 MNB azonosító kódú adatszolgáltatásokban a tárgynegyedévet követő első hónapra, az R21 MNB azonosító kódú adatszolgáltatásban a tárgyhónapot követő hónapra kell jelenteni.

3. Az adatszolgáltatásokban esedékes összegek a 3. melléklet 4.1. pontja szerinti, az MNB honlapján közzétett technikai segédletben meghatározott kódokkal, eredeti devizanemben, egész számként jelentendők.

4. A táblák kitöltését segítő módszertani útmutatást, illetve a hibátlan beküldést elősegítő ellenőrzési szabályokat a 3. melléklet 9., illetve 5. pontja szerinti, az MNB honlapján közzétett technikai segédlet tartalmazza.